

PROVEDBENA UREDBA KOMISIJE (EU) …/...

оd 8.12.2025.

o izmjeni provedbenih tehničkih standarda iz Provedbene uredbe (EU) 2024/3117 u pogledu nadzornog izvješćivanja institucija o operativnom riziku

(Tekst značajan za EGP)

EUROPSKA KOMISIJA,

uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i o izmjeni Uredbe (EU) br. 648/2012[[1]](#footnote-1), a posebno njezin članak 430. stavak 7. peti podstavak,

budući da:

(1) Uredba (EU) br. 575/2013 izmijenjena je Uredbom (EU) 2024/1623 Europskog parlamenta i Vijeća[[2]](#footnote-2) radi provedbe najnovijeg skupa međunarodnih standarda Bazelskog odbora za nadzor banaka (Basel III). Na temelju tih standarda donesena je Provedbena uredba Komisije (EU) 2024/3117[[3]](#footnote-3), kojom se utvrđuju provedbeni tehnički standardi za primjenu Uredbe (EU) br. 575/2013 u pogledu nadzornog izvješćivanja institucija.

(2) S obzirom na izmjene bonitetnog okvira za kapitalne zahtjeve za operativni rizik bili su potrebni novi obrasci za izvješćivanje kako bi se osiguralo da institucije izvješćuju u skladu s novim uspostavljenim okvirom. Iako su neke od tih izmjena obrazaca za izvješćivanje već uvedene Uredbom (EU) 2024/3117, ažuriranje nekoliko drugih obrazaca bilo je moguće tek nakon dodatnog tehničkog razvoja zahtjeva za operativni rizik, posebno kad je riječ o određivanju komponenata pokazatelja poslovanja, stavkama koje treba isključiti iz pokazatelja poslovanja i njihovom raspoređivanju u odgovarajuće rubrike za izvješćivanje.

(3) Delegiranom uredbom Komisije (EU) 2025/1496[[4]](#footnote-4) datum početka primjene kapitalnih zahtjeva za tržišni rizik odgođen je na 1. siječnja 2027. Zbog toga je potrebno bez izmjena zadržati postojeće zahtjeve za izvješćivanje o tržišnom riziku koji se primjenjuju do 31. prosinca 2026. Prijelazne odredbe Uredbe (EU) 2024/3117 stoga bi trebalo produljiti, a stavljanje izvan snage relevantnih odredaba Provedbene uredbe Komisije (EU) 2021/451[[5]](#footnote-5) odgoditi za još godinu dana.

(4) Provedbenu uredbu (EU) 2024/3117 trebalo bi stoga na odgovarajući način izmijeniti.

(5) Ova Uredba temelji se na nacrtu provedbenih tehničkih standarda koji je Komisiji dostavilo Europsko nadzorno tijelo za bankarstvo (EBA).

(6) EBA je provela otvoreno javno savjetovanje o nacrtu provedbenih tehničkih standarda na kojem se temelji ova Uredba, analizirala moguće povezane troškove i koristi te zatražila savjet Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća[[6]](#footnote-6),

DONIJELA JE OVU UREDBU:

Članak 1.

Provedbena uredba (EU) 2024/3117 mijenja se kako slijedi:

(1) u članku 5. stavak 4. zamjenjuje se sljedećim:

„4. Za izračun kapitalnih zahtjeva iz članka 92. stavka 4. točke (b) podtočke i. i točke (c) te članka 92. stavka 5. točaka (b) i (c) Uredbe (EU) br. 575/2013 institucije do 31. prosinca 2026. dostavljaju informacije o kapitalnim zahtjevima koji se odnose na tržišni rizik u skladu s člankom 5. stavkom 12. Provedbene uredbe (EU) 2021/451.”;

(2) u članku 7. dodaje se sljedeća točka (c):

„(c) Matične institucije iz EU-a svaka tri mjeseca dostavljaju informacije propisane u obrascu C 16.04 u Prilogu I. koje se odnose na informacije o društvima kćerima na koja se primjenjuje odstupanje iz članka 314. stavka 3. Uredbe (EU) br. 575/2013.”;

(3) u članku 25. stavci 1. i 2. zamjenjuju se sljedećim:

„1. Provedbena uredba (EU) 2021/451 prestaje se primjenjivati od 1. siječnja 2025., osim članka 5. stavka 12. i Priloga I. obrazaca od 18. do 24. i Priloga II. dijela II. točaka od 5.1. do 5.7. Članak 15. Provedbene uredbe (EU) 2021/451 nastavlja se primjenjivati do 31. prosinca 2026. samo za potrebe članka 5. stavka 4. ove Uredbe.

2. Provedbena uredba (EU) 2021/451 stavlja se izvan snage s učinkom od 31. prosinca 2026.”;

(4) U Prilogu I. odjeljak 1. – „Izvješćivanje o regulatornom kapitalu i kapitalnim zahtjevima” mijenja se kako slijedi:

(a) obrazac „C 16.01 – OPERATIVNI RIZIK – KAPITALNI ZAHTJEVI (OPR OF)” zamjenjuje se obrascem „C 16.01 – OPERATIVNI RIZIK – KAPITALNI ZAHTJEVI (OPR OF)” iz Priloga ovoj Uredbi;

(b) obrazac „C 16.02 – OPERATIVNI RIZIK – KOMPONENTA POKAZATELJA POSLOVANJA (OPR BIC)”, obrazac „C 16.03 – RAŠČLAMBA OPERATIVNOG RIZIKA (OPR BD) – Gubici, troškovi, rezervacije i drugi financijski učinci koji proizlaze iz događaja operativnog rizika” i obrazac „C 16.04 – OPERATIVNI RIZIK – Informacije o društvima kćerima na koja se primjenjuje članak 314. stavak 3. CRR-a” iz Priloga ovoj Uredbi dodaju se nakon obrasca „C 16.01 – OPERATIVNI RIZIK – KAPITALNI ZAHTJEVI (OPR OF)”.

Članak 2.

Ova Uredba stupa na snagu dvadesetog dana od dana objave u *Službenom listu Europske unije*.

Ova je Uredba u cijelosti obvezujuća i izravno se primjenjuje u svim državama članicama.

Sastavljeno u Bruxellesu 8.12.2025.

Za Komisiju

Predsjednica  
 Ursula VON DER LEYEN

1. SL L 176, 27.6.2013., str. 1., ELI: http://data.europa.eu/eli/reg/2013/575/oj. [↑](#footnote-ref-1)
2. Uredba (EU) 2024/1623 Europskog parlamenta i Vijeća od 31. svibnja 2024. o izmjeni Uredbe (EU) br. 575/2013 u pogledu zahtjeva za kreditni rizik, rizik prilagodbe kreditnom vrednovanju, operativni rizik, tržišni rizik i minimalnu donju granicu (SL L, 19.6.2024., str. 1., ELI: http://data.europa.eu/eli/reg/2024/1623/oj). [↑](#footnote-ref-2)
3. Provedbena uredba Komisije (EU) 2024/3117 оd 29. studenog 2024. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća u pogledu nadzornog izvješćivanja institucija i stavljanju izvan snage Provedbene uredbe Komisije (EU) 2021/451 (SL L, 2024/3117, 27.12.2024., str. 1., ELI: [http://data.europa.eu/eli/reg\_impl/2024/3117/oj](http://data.europa.eu/eli/reg_impl/2024/3117/oj" \t "_blank" \o "ELI URI za pristup dokumentu.)). [↑](#footnote-ref-3)
4. Delegirana uredba Komisije (EU) 2025/1496 od 12. lipnja 2025. o izmjeni Uredbe (EU) br. 575/2013 Europskog parlamenta i Vijeća u pogledu datuma primjene kapitalnih zahtjeva za tržišni rizik (SL L, 2025/1496, 19.9.2025., ELI: http://data.europa.eu/eli/reg\_del/2025/1496/oj). [↑](#footnote-ref-4)
5. Provedbena uredba Komisije (EU) 2021/451 оd 17. prosinca 2020. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća u pogledu nadzornog izvješćivanja institucija i o stavljanju izvan snage Provedbene uredbe (EU) br. 680/2014 (SL L 97, 19.3.2021., str. 1., ELI: <http://data.europa.eu/eli/reg_impl/2021/451/oj>). [↑](#footnote-ref-5)
6. Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12., ELI: http://data.europa.eu/eli/reg/2010/1093/oj). [↑](#footnote-ref-6)