

A BIZOTTSÁG (EU) .../... VÉGREHAJTÁSI RENDELETE

(2025.12.8.)

az (EU) 2024/3117 végrehajtási rendeletben meghatározott végrehajtás-technikai standardoknak az intézmények működési kockázatra vonatkozó felügyeleti adatszolgáltatása tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel a hitelintézetekre vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre[[1]](#footnote-1) és különösen annak 430. cikke (7) bekezdésének ötödik albekezdésére,

mivel:

(1) Az (EU) 2024/1623 európai parlamenti és tanácsi rendelet[[2]](#footnote-2) módosította az 575/2013/EU rendeletet a Bázeli Bankfelügyeleti Bizottság által elfogadott nemzetközi standardok (Bázel III) legutóbbi elemeinek bevezetése érdekében. Ezek a standardok az (EU) 2024/3117 bizottsági végrehajtási rendelet[[3]](#footnote-3) elfogadásához vezettek, amely végrehajtás-technikai standardokat állapít meg az 575/2013/EU rendeletnek az intézmények felügyeleti adatszolgáltatása tekintetében történő alkalmazására vonatkozóan.

(2) A működési kockázathoz kapcsolódó szavatolótőke-követelményekre vonatkozó prudenciális keret módosításai miatt új adatszolgáltatási táblákkal kellett biztosítani, hogy az intézmények a hatályos új keretnek megfelelően végezzék az adatszolgáltatást. Bár az adatszolgáltatási táblák említett módosításai közül néhányat az (EU) 2024/3117 rendelet már bevezetett, több más tábla aktualizálása csak a működési kockázathoz kapcsolódó követelmények pontosítását követően volt lehetséges, különös tekintettel az üzleti mutató komponenseinek meghatározására, az üzleti mutatóból kizárandó tételekre és azoknak a megfelelő adatszolgáltatási cellákhoz való hozzárendelésére.

(3) Az (EU) 2025/1496 felhatalmazáson alapuló bizottsági rendelet[[4]](#footnote-4) a piaci kockázatra vonatkozó új szavatolótőke-követelmények alkalmazásának kezdőnapját 2027. január 1-jére halasztotta. Emiatt 2026. december 31-ig változtatás nélkül fenn kell tartani a piaci kockázatra vonatkozó követelményekről történő jelenlegi adatszolgáltatást. Ezért az (EU) 2024/3117 rendelet átmeneti rendelkezéseinek időbeli hatályát meg kell hosszabbítani, és az (EU) 2021/451 bizottsági végrehajtási rendelet[[5]](#footnote-5) érintett rendelkezéseinek hatályon kívül helyezését további egy évvel el kell halasztani.

(4) Az (EU) 2024/3117 végrehajtási rendeletet ezért ennek megfelelően módosítani kell.

(5) Ez a rendelet az Európai Bankhatóság (EBH) által a Bizottsághoz benyújtott végrehajtás-technikai standardtervezeten alapul.

(6) Az EBH nyilvános konzultációkat folytatott az e rendelet alapját képező végrehajtás-technikai standardtervezetről, elemezte az esetlegesen kapcsolódó költségeket és hasznokat, továbbá kikérte az 1093/2010/EU európai parlamenti és tanácsi rendelet[[6]](#footnote-6) 37. cikkével összhangban létrehozott Banki Érdekképviseleti Csoport tanácsát,

ELFOGADTA EZT A RENDELETET:

1. cikk

Az (EU) 2024/3117 végrehajtási rendelet a következőképpen módosul:

1. Az 5. cikk (4) bekezdésének helyébe a következő szöveg lép:

„(4) Az 575/2013/EU rendelet 92. cikke (4) bekezdése b) pontjának i. alpontjában és c) pontjában, valamint 92. cikke (5) bekezdésének b) és c) pontjában említett szavatolótőke-követelmények kiszámításához az intézmények 2026. december 31-ig az (EU) 2021/451 végrehajtási rendelet 5. cikkének (12) bekezdésével összhangban benyújtják a piaci kockázatra vonatkozó szavatolótőke-követelményekre vonatkozó információkat.”

2. A 7. cikk a következő c) ponttal egészül ki:

„c) Az EU-szintű anyaintézmények negyedévente szolgáltatnak információt az I. melléklet C 16.04 táblájában előírt, az 575/2013/EU rendelet 314. cikkének (3) bekezdése szerinti eltérés hatálya alá tartozó leányvállalatokról.”

3. A 25. cikk (1) és (2) bekezdése helyébe a következő szöveg lép:

„(1) Az (EU) 2021/451 végrehajtási rendelet 2025. január 1-jétől nem alkalmazandó, kivéve az 5. cikk (12) bekezdését és az I. melléklet 18–24. tábláját, valamint a II. melléklet II. részének 5.1–5.7. pontját. Az (EU) 2021/451 végrehajtási rendelet 15. cikke 2026. december 31-ig tovább alkalmazandó, kizárólag e rendelet 5. cikke (4) bekezdésének alkalmazásában.

(2) Az (EU) 2021/451 végrehajtási rendelet 2026. december 31-ével hatályát veszti.”

4. Az I. melléklet „A szavatolótőkére és a szavatolótőke-követelményekre vonatkozó adatszolgáltatás” című 1. szakasza a következőképpen módosul:

a) „a »C 16.01 – MŰKÖDÉSI KOCKÁZAT – SZAVATOLÓTŐKE-KÖVETELMÉNYEK (OPR OF)« elnevezésű tábla helyébe az e rendelet mellékletében meghatározott »C 16.01 – MŰKÖDÉSI KOCKÁZAT – SZAVATOLÓTŐKE-KÖVETELMÉNYEK (OPR OF)« elnevezésű tábla lép;

b) a »C 16.01 – MŰKÖDÉSI KOCKÁZAT – SZAVATOLÓTŐKE-KÖVETELMÉNYEK (OPR OF)« elnevezésű tábla után az ezen rendelet mellékletében meghatározott »C 16.02 – MŰKÖDÉSI KOCKÁZAT – ÜZLETIMUTATÓ-KOMPONENS (OPR BIC)« elnevezésű táblával, a »C 16.03 – MŰKÖDÉSI KOCKÁZAT BONTÁSA (OPR BD) – MŰKÖDÉSI KOCKÁZATI ESEMÉNYEKKEL KAPCSOLATOS VESZTESÉG, RÁFORDÍTÁS, CÉLTARTALÉK ÉS EGYÉB PÉNZÜGYI HATÁSOK« elnevezésű táblával, valamint a »C 16.04 – MŰKÖDÉSI KOCKÁZAT – A CRR 314. CIKKE (3) BEKEZDÉSÉNEK HATÁLYA ALÁ TARTOZÓ LEÁNYVÁLLALATOKRA VONATKOZÓ INFORMÁCIÓK« elnevezésű táblával egészül ki.”

2. cikk

Ez a rendelet az *Európai Unió Hivatalos Lapjában* való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én. 2025.12.8.

a Bizottság részéről

elnök  
 Ursula VON DER LEYEN

1. HL L 176., 2013.6.27., 1. o., ELI: http://data.europa.eu/eli/reg/2013/575/oj. [↑](#footnote-ref-1)
2. Az Európai Parlament és a Tanács (EU) 2024/1623 rendelete (2024. május 31.) az 575/2013/EU rendeletnek a hitelkockázatra, a hitelértékelési korrekciós kockázatra, a működési kockázatra, a piaci kockázatra és a tőkeküszöbértékre vonatkozó követelmények tekintetében történő módosításáról (HL L, 2024.6.19., 1. o., ELI: http://data.europa.eu/eli/reg/2024/1623/oj). [↑](#footnote-ref-2)
3. A Bizottság (EU) 2024/3117 végrehajtási rendelete (2024. november 29.) az 575/2013/EU európai parlamenti és tanácsi rendeletnek az intézmények felügyeleti adatszolgáltatása tekintetében történő alkalmazására vonatkozó végrehajtás-technikai standardok megállapításáról és az (EU) 2021/451 bizottsági végrehajtási rendelet hatályon kívül helyezéséről (HL L, 2024/3117, 2024.12.27., 1. o., ELI: [http://data.europa.eu/eli/reg\_impl/2024/3117/oj](http://data.europa.eu/eli/reg_impl/2024/3117/oj" \t "_blank" \o "Az ELI (európai jogszabály-azonosító) URI-hivatkozása révén biztosít hozzáférést a dokumentumhoz.)). [↑](#footnote-ref-3)
4. A Bizottság (EU) 2025/1496 felhatalmazáson alapuló rendelete (2025. június 12.) az 575/2013/EU európai parlamenti és tanácsi rendeletnek a piaci kockázatra vonatkozó szavatolótőke-követelmény alkalmazásának kezdőnapja tekintetében történő módosításáról (HL L, 2025/1496, 2025.9.19., ELI: http://data.europa.eu/eli/reg\_del/2025/1496/oj). [↑](#footnote-ref-4)
5. A Bizottság (EU) 2021/451 végrehajtási rendelete (2020. december 17.) az 575/2013/EU európai parlamenti és tanácsi rendeletnek az intézmények felügyeleti adatszolgáltatása tekintetében történő alkalmazására vonatkozó végrehajtás-technikai standardok megállapításáról és a 680/2014/EU végrehajtási rendelet hatályon kívül helyezéséről (HL L 97., 2021.3.19., 1. o., ELI: <http://data.europa.eu/eli/reg_impl/2021/451/oj>). [↑](#footnote-ref-5)
6. Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o., ELI: http://data.europa.eu/eli/reg/2010/1093/oj). [↑](#footnote-ref-6)