

REGOLAMENT TA’ IMPLIMENTAZZJONI TAL-KUMMISSJONI (UE) .../...

ta'8.12.2025

li jemenda l-istandards tekniċi ta’ implimentazzjoni stabbiliti fir-Regolament ta’ Implimentazzjoni (UE) 2024/3117 fir-rigward tar-rapportar superviżorju tar-riskju operazzjonali tal-istituzzjonijiet

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u li jemenda r-Regolament (UE) Nru 648/2012[[1]](#footnote-1) u b’mod partikolari l-Artikolu 430(7), il-ħames subparagrafu tiegħu,

Billi:

(1) Ir-Regolament (UE) Nru 575/2013 ġie emendat bir-Regolament (UE) 2024/1623 tal-Parlament Ewropew u tal-Kunsill[[2]](#footnote-2) biex jiġi implimentat l-aħħar sett ta’ standards internazzjonali tal-Kumitat ta’ Basel dwar is-Superviżjoni Bankarja (Basel III). Dawk l-istandards wasslu għall-adozzjoni tar-Regolament ta’ Implimentazzjoni tal-Kummissjoni (UE) 2024/3117[[3]](#footnote-3), li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 fir-rigward tar-rapportar superviżorju tal-istituzzjonijiet.

(2) Minħabba l-bidliet fil-qafas prudenzjali għar-rekwiżiti ta’ fondi proprji għar-riskju operazzjonali, kienu meħtieġa mudelli ġodda ta’ rapportar biex jiġi żgurat li l-istituzzjonijiet jirrapportaw f’konformità mal-qafas il-ġdid fis-seħħ. Filwaqt li xi wħud minn dawk il-bidliet fil-mudelli tar-rapportar kienu diġà ġew introdotti bir-Regolament (UE) 2024/3117, l-aġġornament ta’ diversi mudelli oħra kien possibbli biss wara żvilupp tekniku ulterjuri tar-rekwiżiti tar-riskju operazzjonali, b’mod partikolari fir-rigward tal-ispeċifikazzjoni tal-komponenti tal-indikatur tan-negozju, l-entrati li għandhom jiġu esklużi mill-indikatur tan-negozju u l-immappjar tagħhom maċ-ċelloli tar-rapportar korrispondenti.

(3) Ir-Regolament Delegat tal-Kummissjoni (UE) 2025/1496[[4]](#footnote-4) ippospona d-data tal-applikazzjoni tar-rekwiżiti ta’ fondi proprji għar-riskju tas-suq għall-1 ta’ Jannar 2027. B’konsegwenza ta’ dan, huwa meħtieġ li jinżamm mingħajr tibdil ir-rapportar eżistenti dwar ir-rekwiżiti tar-riskju tas-suq li japplikaw sal-31 ta’ Diċembru 2026. Għalhekk, id-dispożizzjonijiet tranżizzjonali tar-Regolament (UE) 2024/3117 jenħtieġ li jiġu estiżi u t-tħassir tad-dispożizzjonijiet rilevanti tar-Regolament ta’ Implimentazzjoni tal-Kummissjoni (UE) 2021/451[[5]](#footnote-5) jenħtieġ li jiġi pospost b’sena oħra.

(4) Għalhekk, jenħtieġ li r-Regolament ta’ Implimentazzjoni (UE) 2024/3117 jiġi emendat kif xieraq.

(5) Dan ir-Regolament huwa bbażat fuq l-abbozz tal-istandards tekniċi ta’ implimentazzjoni ppreżentat lill-Kummissjoni mill-Awtorità Bankarja Ewropea (EBA, European Banking Authority).

(6) L-EBA wettqet konsultazzjonijiet pubbliċi miftuħa dwar l-abbozz tal-istandards tekniċi ta’ implimentazzjoni li fuqhom huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill[[6]](#footnote-6).

ADOTTAT DAN IR-REGOLAMENT:

Artikolu 1

Ir-Regolament ta’ Implimentazzjoni (UE) 2024/3117 huwa emendat kif ġej:

(1) fl-Artikolu 5, il-paragrafu 4 huwa sostitwit b’dan li ġej:

“4. Għall-kalkolu tar-rekwiżiti ta’ fondi proprji msemmija fl-Artikolu 92(4), il-punti (b)(i) u (c), u fl-Artikolu 92(5), il-punti (b) u (c), tar-Regolament (UE) Nru 575/2013, l-istituzzjonijiet għandhom, sal-31 ta’ Diċembru 2026, jippreżentaw l-informazzjoni dwar ir-rekwiżiti ta’ fondi proprji relatati mar-riskju tas-suq f’konformità mal-Artikolu 5(12) tar-Regolament ta’ Implimentazzjoni (UE) 2021/451.”;

(2) fl-Artikolu 7, jiżdied il-punt (c) li ġej:

“(c) L-istituzzjonijiet omm tal-UE għandhom jirrapportaw l-informazzjoni meħtieġa fl-Anness I, il-mudell C 16.04 relatata mal-informazzjoni dwar sussidjarji soġġetti għad-deroga prevista fl-Artikolu 314(3) tar-Regolament (UE) Nru 575/2013, fuq bażi trimestrali.”;

(3) fl-Artikolu 25, il-paragrafi 1 u 2 huma sostitwiti b’dawn li ġejjin:

“1. Ir-Regolament ta’ Implimentazzjoni (UE) 2021/451 ma għandux jibqa’ japplika mill-1 ta’ Jannar 2025, ħlief għall-Artikolu 5(12) u l-Anness I, il-mudelli minn 18 sa 24, u l-Anness II, il-Parti II, il-punti minn 5.1 sa 5.7. L-Artikolu 15 tar-Regolament ta’ Implimentazzjoni (UE) 2021/451 għandu jkompli japplika sal-31 ta’ Diċembru 2026 biss għall-finijiet tal-Artikolu 5(4) ta’ dan ir-Regolament.

2. Ir-Regolament ta’ Implimentazzjoni (UE) 2021/451 jitħassar b’effett mill-31 ta’ Diċembru 2026.”;

(4) fl-Anness I, it-Taqsima 1 – “Rapportar dwar il-fondi proprji u r-rekwiżiti ta’ fondi proprji”, hija emendata kif ġej:

(a) il-mudell “C 16.01 - RISKJU OPERAZZJONALI - Rekwiżiti ta’ Fondi PROPRJI (OPR OF, Operational Risk, Own Funds)” huwa sostitwit bil-mudell “C 16.01 - RISKJU OPERAZZJONALI - Rekwiżiti ta’ Fondi PROPRJI (OPR OF)” stabbilit fl-Anness ta’ dan ir-Regolament;

(b) il-mudell “C 16.02 - RISKJU OPERAZZJONALI - Komponent tal-Indikatur tan-Negozju (OPR BIC, Operational Business Indicator Component)”, il-mudell “C 16.03 - DIŻAGGREGAZZJONI TAR-RISKJU OPERAZZJONALI (OPR BD, Operational Risk Breakdown) - Telf, spejjeż, provvedimenti u impatti finanzjarji oħra li jirriżultaw minn avvenimenti ta’ riskju operazzjonali” u l-mudell “C 16.04 - RISKJU OPERAZZJONALI - Informazzjoni dwar sussidjarji soġġetti għall-Artikolu 314(3) CRR” stabbilit fl-Anness ta’ dan ir-Regolament jiżdiedu wara l-mudell “C 16.01 - RISKJU OPERAZZJONALI - Rekwiżiti ta’ Fondi PROPRJI (OPR OF)”.

Artikolu 2

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’*Il-Ġurnal Uffiċjali tal-Unjoni Ewropea*.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell, 8.12.2025

Għall-Kummissjoni

Il-President  
 Ursula VON DER LEYEN

1. ĠU L 176, 27.6.2013, p. 1, ELI: http://data.europa.eu/eli/reg/2013/575/oj. [↑](#footnote-ref-1)
2. Ir-Regolament (UE) 2024/1623 tal-Parlament Ewropew u tal-Kunsill tal-31 ta’ Mejju 2024 li jemenda r-Regolament (UE) Nru 575/2013 fir-rigward tar-rekwiżiti għar-riskju ta’ kreditu, għar-riskju ta’ aġġustament tal-valwazzjoni tal-kreditu, għar-riskju operazzjonali, għar-riskju tas-suq u għall-minimu tal-output (ĠU L,19.6.2024, p.1, ELI: http://data.europa.eu/eli/reg/2024/1623/oj). [↑](#footnote-ref-2)
3. Ir-Regolament ta’ Implimentazzjoni tal-Kummissjoni (UE) 2024/3117 tad-29 ta’ Novembru 2024 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill fir-rigward tar-rapportar superviżorju tal-istituzzjonijiet u li jħassar ir-Regolament ta’ Implimentazzjoni tal-Kummissjoni (UE) 2021/451 (ĠU L, 2024/3117, 27.12.2024, p.1, ELI: [http://data.europa.eu/eli/reg\_impl/2024/3117/oj](http://data.europa.eu/eli/reg_impl/2024/3117/oj" \t "_blank" \o "Jagħti aċċess għal dan id-dokument permezz tal-URI tal-ELI tiegħu.)). [↑](#footnote-ref-3)
4. Ir-Regolament Delegat tal-Kummissjoni (UE) 2025/1496 tat-12 ta’ Ġunju 2025 li jemenda r-Regolament (UE) Nru 575/2013 tal-Parlament Ewropew u tal-Kunsill fir-rigward tad-data tal-applikazzjoni tar-rekwiżiti ta’ fondi proprji għar-riskju tas-suq (ĠU L, 2025/1496, 19.9.2025, ELI: http://data.europa.eu/eli/reg\_del/2025/1496/oj). [↑](#footnote-ref-4)
5. Ir-Regolament ta’ Implimentazzjoni tal-Kummissjoni (UE) 2021/451 tas-17 ta’ Diċembru 2020 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill fir-rigward tar-rapportar superviżorju tal-istituzzjonijiet u li jħassar ir-Regolament ta’ Implimentazzjoni (UE) Nru 680/2014 (ĠU L 97, 19.3.2021, p. 1, ELI: <http://data.europa.eu/eli/reg_impl/2021/451/oj>). [↑](#footnote-ref-5)
6. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12, ELI: http://data.europa.eu/eli/reg/2010/1093/oj). [↑](#footnote-ref-6)