

VYKONÁVACIE NARIADENIE KOMISIE (EÚ) …/...

z 8. 12. 2025,

ktorým sa menia vykonávacie technické predpisy stanovené vo vykonávacom nariadení (EÚ) 2024/3117, pokiaľ ide o vykazovanie inštitúciami na účely dohľadu v súvislosti s operačným rizikom

(Text s významom pre EHP)

EURÓPSKA KOMISIA,

so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a o zmene nariadenia (EÚ) č. 648/2012[[1]](#footnote-1), a najmä na jeho článok 430 ods. 7 piaty pododsek,

keďže:

(1) Nariadenie (EÚ) č. 575/2013 bolo zmenené nariadením Európskeho parlamentu a Rady (EÚ) 2024/1623[[2]](#footnote-2) s cieľom implementovať najnovší súbor medzinárodných noriem Bazilejského výboru pre bankový dohľad (Bazilej III). Uvedené normy viedli k prijatiu vykonávacieho nariadenia Komisie (EÚ) 2024/3117[[3]](#footnote-3), ktorým sa stanovujú vykonávacie technické predpisy na uplatňovanie nariadenia (EÚ) č. 575/2013, pokiaľ ide o vykazovanie inštitúciami na účely dohľadu.

(2) Vzhľadom na zmeny prudenciálneho rámca pre požiadavky na vlastné zdroje pre operačné riziko boli potrebné nové vzory na vykazovanie s cieľom zabezpečiť, aby inštitúcie vykazovali v súlade s novým zavedeným rámcom. Hoci niektoré z týchto zmien vo vzoroch na vykazovanie už boli zavedené nariadením (EÚ) 2024/3117, aktualizácia niekoľkých ďalších vzorov bola možná až po ďalšom technickom vývoji požiadaviek na operačné riziko, najmä pokiaľ ide o špecifikáciu zložiek ukazovateľa obchodovania, položiek, ktoré sa majú vylúčiť z ukazovateľa obchodovania, a ich priradenie k príslušným bunkám na vykazovanie.

(3) Delegovaným nariadením Komisie (EÚ) 2025/1496[[4]](#footnote-4) sa odložil dátum začatia uplatňovania požiadaviek na vlastné zdroje pre trhové riziko na 1. január 2027. V dôsledku toho je potrebné zachovať existujúce vykazovanie v súvislosti s požiadavkami na trhové riziko, ktoré sa uplatňujú do 31. decembra 2026, bez zmien. Prechodné ustanovenia nariadenia (EÚ) 2024/3117 by sa preto mali predĺžiť a zrušenie príslušných ustanovení vykonávacieho nariadenia Komisie (EÚ) 2021/451[[5]](#footnote-5) by sa malo odložiť o ďalší rok.

(4) Vykonávacie nariadenie (EÚ) 2024/3117 by sa preto malo zodpovedajúcim spôsobom zmeniť.

(5) Toto nariadenie vychádza z návrhu vykonávacích technických predpisov, ktorý Komisii predložil Európsky orgán pre bankovníctvo (EBA).

(6) Orgán EBA uskutočnil otvorené verejné konzultácie o návrhu vykonávacích technických predpisov, z ktorého vychádza toto nariadenie, analyzoval možné súvisiace náklady a prínosy a požiadal o poradenstvo Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010[[6]](#footnote-6),

PRIJALA TOTO NARIADENIE:

Článok 1

Vykonávacie nariadenie (EÚ) 2024/3117 sa mení takto:

1. V článku 5 sa odsek 4 nahrádza takto:

„4. Na výpočet požiadaviek na vlastné zdroje uvedených v článku 92 ods. 4 písm. b) bode i) a písm. c) a článku 92 ods. 5 písm. b) a c) nariadenia (EÚ) č. 575/2013 inštitúcie do 31. decembra 2026 predkladajú informácie o požiadavkách na vlastné zdroje týkajúce sa trhového rizika v súlade s článkom 5 ods. 12 vykonávacieho nariadenia (EÚ) 2021/451.“

2. V článku 7 sa dopĺňa toto písmeno c):

„c) materské inštitúcie v EÚ vykazujú informácie požadované v prílohe I vzore C 16.04 týkajúce sa informácií o dcérskych spoločnostiach, na ktoré sa vzťahuje výnimka stanovená v článku 314 ods. 3 nariadenia (EÚ) č. 575/2013, štvrťročne.“

3. V článku 25 sa odseky 1 a 2 nahrádzajú takto:

„1. Vykonávacie nariadenie (EÚ) 2021/451 sa prestáva uplatňovať od 1. januára 2025 s výnimkou článku 5 ods. 12 a prílohy I vzorov 18 až 24, ako aj prílohy II časti II bodov 5.1 až 5.7. Článok 15 vykonávacieho nariadenia (EÚ) 2021/451 sa naďalej uplatňuje do 31. decembra 2026 len na účely článku 5 ods. 4 tohto nariadenia.

2. Vykonávacie nariadenie (EÚ) 2021/451 sa zrušuje s účinnosťou od 31. decembra 2026.“

4. V prílohe I sa oddiel 1 – „Vykazovanie vlastných zdrojov a požiadaviek na vlastné zdroje“ mení takto:

a) vzor „C 16.01 – OPERAČNÉ RIZIKO – POŽIADAVKY NA VLASTNÉ ZDROJE (OPR OF)“ sa nahrádza vzorom „C 16.01 – OPERAČNÉ RIZIKO – POŽIADAVKY NA VLASTNÉ ZDROJE (OPR OF)“ stanoveným v prílohe k tomuto nariadeniu;

b) vzor „C 16.02 – OPERAČNÉ RIZIKO – Zložka ukazovateľa obchodovania (OPR BIC)“, vzor „C 16.03 – ROZČLENENIE OPERAČNÉHO RIZIKA (OPR BD) – Straty, náklady, rezervy a iné finančné vplyvy vyplývajúce z udalostí operačného rizika“ a vzor „C 16.04 – OPERAČNÉ RIZIKO – Informácie o dcérskych spoločnostiach, na ktoré sa vzťahuje článok 314 ods. 3 nariadenia CRR“ stanovené v prílohe k tomuto nariadeniu sa dopĺňajú za vzor „C 16.01 – OPERAČNÉ RIZIKO – POŽIADAVKY NA VLASTNÉ ZDROJE (OPR OF)“.

Článok 2

Toto nariadenie nadobúda účinnosť dvadsiatym dňom nasledujúcim po jeho uverejnení v *Úradnom vestníku Európskej únie*.

Toto nariadenie je záväzné v celom rozsahu a priamo uplatniteľné vo všetkých členských štátoch.

V Bruseli 8. 12. 2025

Za Komisiu

predsedníčka  
 Ursula VON DER LEYEN

1. Ú. v. EÚ L 176, 27.6.2013, s. 1, ELI: http://data.europa.eu/eli/reg/2013/575/oj. [↑](#footnote-ref-1)
2. Nariadenie Európskeho parlamentu a Rady (EÚ) 2024/1623 z 31. mája 2024, ktorým sa mení nariadenie (EÚ) č. 575/2013, pokiaľ ide o požiadavky na kreditné riziko, riziko úpravy ocenenia pohľadávky, operačné riziko, trhové riziko a spodnú hranicu pre výstupné hodnoty (Ú. v. EÚ L, 19.6.2024, s. 1, ELI: http://data.europa.eu/eli/reg/2024/1623/oj). [↑](#footnote-ref-2)
3. Vykonávacie nariadenie Komisie (EÚ) 2024/3117 z 29. novembra 2024, ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 575/2013, pokiaľ ide o vykazovanie inštitúciami na účely dohľadu, a ktorým sa zrušuje vykonávacie nariadenie Komisie (EÚ) 2021/451 (Ú. v. EÚ L, 2024/3117, 27.12.2024, s. 1, ELI: [http://data.europa.eu/eli/reg\_impl/2024/3117/oj](http://data.europa.eu/eli/reg_impl/2024/3117/oj" \t "_blank" \o "Umožňuje prístup k tomuto dokumentu prostredníctvom identifikátora URI používaného v rámci ELI.)). [↑](#footnote-ref-3)
4. Delegované nariadenie Komisie (EÚ) 2025/1496 z 12. júna 2025, ktorým sa mení nariadenie Európskeho parlamentu a Rady (EÚ) č. 575/2013, pokiaľ ide o dátum začatia uplatňovania požiadaviek na vlastné zdroje pre trhové riziko (Ú. v. EÚ L, 2025/1496, 19.9.2025, ELI: http://data.europa.eu/eli/reg\_del/2025/1496/oj). [↑](#footnote-ref-4)
5. Vykonávacie nariadenie Komisie (EÚ) 2021/451 zo 17. decembra 2020, ktorým sa stanovujú vykonávacie technické predpisy na uplatňovanie nariadenia Európskeho parlamentu a Rady (EÚ) č. 575/2013, pokiaľ ide o vykazovanie inštitúciami na účely dohľadu, a ktorým sa zrušuje vykonávacie nariadenie (EÚ) č. 680/2014 (Ú. v. EÚ L 97, 19.3.2021, s. 1, ELI: <http://data.europa.eu/eli/reg_impl/2021/451/oj>). [↑](#footnote-ref-5)
6. Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12, ELI: http://data.europa.eu/eli/reg/2010/1093/oj). [↑](#footnote-ref-6)